Folketing
2006-01-18

Jeg synes, vi kører i ring, og jeg kan ikke føje meget nyt til. Det må fuldstændig stå for hr. Ole Sohns egen regning, når han kalder det bevidst manipulation. Der er helt klart sket en fejl, og den har videnskabsministeren givet en redegørelse for. Han har beklaget den dybt over for Folketinget, og jeg har i dag gentaget beklagelsen på regeringens vegne, for selvfølgelig skal også en skriftlig gengivelse af, hvad der er sagt mundtligt, være korrekt.